หนังสือทวงเงินข้าว ส่งถึงรมว.คลังแล้ว
นายกฯ ส่งหนังสือถึงคลังแล้ว ลงนามทวงเงินจำนำข้าวจากอดีตนายกฯ &#8220;ยิ่งลักษณ์&#8221;
12 ต.ค. 2559

นายกฯ ส่งหนังสือถึงคลังแล้ว ลงนามทวงเงินจำนำข้าวจากอดีตนายกฯ “ยิ่งลักษณ์” 
แหล่งข่าวจากกระทรวงการคลัง เปิดเผยว่า พล.อ.ประยุทธ์ จันทร์โอชา นายกรัฐมนตรี ได้มีคำสั่งมอบหมายให้นายอภิศักดิ์ ตันติวรวงศ์ รมว.คลัง หรือนายวิสุทธิ์ ศรีสุพรรณ รมช.คลัง เป็นผู้ลงนามในหนังสือเรียกค่าเสียหายจาก น.ส.ยิ่งลักษณ์ ชินวัตร อดีตนายกรัฐมนตรี จำนวน 3.57 หมื่นล้านบาท จากโครงการรับจำนำข้าว ซึ่งเบื้องต้นประเมินว่า น่าจะมีการลงนามได้ภายใน 1-2 สัปดาห์จากนี้
ทั้งนี้ เมื่อนายกฯ แทงเรื่องลงมาแล้วว่าให้ รมว.คลัง หรือถ้ามีเหตุอะไรสมควรก็ให้ รมช.คลัง ลงนามในหนังสือเรียกค่าเสียหายในโครงการรับจำนำข้าวจากอดีตนายกรัฐมนตรีได้ เพื่อให้ทุกอย่างเดินหน้าตามกระบวนการต่อไป
นายสมชัย สัจจพงษ์ ปลัดกระทรวงการคลัง เปิดเผยว่า พร้อมที่จะลงนามในหนังสือเรียกค่าเสียหายจาก น.ส.ยิ่งลักษณ์ ในโครงการรับจำนำข้าวแล้ว ซึ่งการลงนามเป็นไปตามข้อกฎหมายและอำนาจหน้าที่ โดยยืนยันว่าไม่ได้รู้สึกกังวลแต่อย่างใด เพราะทำตามกระบวนการของกฎหมายและปฏิบัติตามหน้าที่เท่านั้น
ก่อนหน้านี้ เมื่อวันที่ 16 ก.ย. นางอภิรดี ตันตราภรณ์ รมว.พาณิชย์ ได้มอบอำนาจให้ปลัดกระทรวงพาณิชย์ลงนามในหนังสือบังคับทางปกครองเพื่อเรียกค่าเสียหายจากนักการเมืองและข้าราชการ 6 ราย กรณีทุจริตขายข้าวรูปแบบรัฐต่อรัฐ